open-index/open-wikipedia-markdown huggingface dataset:
הסכם בוקרשט (1913)

**הסכם בוקרשט**, שנחתם ב-10 באוגוסט 1913, בין בולגריה ובין יריבותיה במלחמת הבלקן השנייה, רומניה, סרביה, מונטנגרו, יוון והאימפריה העות'מאנית, סיים את מלחמת הבלקן השנייה וקבע גבולות חדשים בין המדינות. ההסכם נועד לחלוקת השטחים שנכבשו מידי האימפריה העות'מאנית במהלך מלחמת הבלקן הראשונה.

## הגבול בין רומניה לבולגריה
בהתאם להסכם זה הוזז הגבול בין רומניה ובין בולגריה, כך ששטח בן 6,960 קילומטרים רבועים, עם אוכלוסייה של 286,000 תושבים, עבר משלטון בולגרי לשלטון רומני. החבל המדובר, שכונה ברומניה בשם **קדרילטר** ובבולגריה בשם דרום דוברוג'ה, על החוף המערבי של הים השחור, כלל את המצודה סיליסטרה והערים בלצ'יק (נמל לחוף הים השחור) וטוטראקאן (נמל לחוף הדנובה). בולגריה התחייבה גם להרוס ולא לבנות מחדש את המצודות שבין הערים רוסה ושומן, ברדיוס של 20 קילומטר מסביב לבלצ'יק.

## הגבול בין בולגריה לסרביה
הגבול המזרחי של סרביה הועבר מפסגת **פאטאריקה**, אל נתיבי הנהרות וארדאר וסטרומה עד למפגש הגבול הבולגרי עם הגבול היווני, פרט לחלק העליון של נחל סטרומשניצה (יובל של הסטרומה), שנשאר בתחום הבולגרי.

סרביה קיבלה תוספת שטח במרכז מקדוניה, כולל אוחריד, ביטולה, קוסובו, שטיפ וקוצאני ואת החלק המזרחי של מחוז נובי פאזאר. סה"כ תוספת השטח שקיבלה סרביה הייתה 39,740 קילומטרים רבועים ותוספת אוכלוסייה של כמיליון וחצי תושבים.

## הגבול בין יוון לבולגריה
הגבול בין יוון ובין בולגריה הועבר מפסגת **בלסיצה** אל שפך הנחל מסטה, על חוף הים האגאי. שינוי זה הגדיל את השטח של יוון ב-43,850 קילומטרים רבועים וכלל את החבלים אפירוס, דרום מקדוניה והערים סלוניקי וקוואלה. שינוי זה השאיר בידי הבולגרים רצועה בחוף הים האגאי באורך של 113 קילומטרים בלבד, בין שפך המסטה ובין שפך המריצה עם גישה לנמל אלכסנדרופולי.

## שינויי גבולות נוספים
הגבול היווני הורחב גם בצפון והוכלל בו גם המבצר יואנינה. בנוסף לכך ההסכם העניק סופית ליוון את כרתים והשלטון היווני עליה הושת עליה מ-14 בדצמבר באותה שנה.

על פי ההסכם בולגריה קיבלה חלק ממקדוניה, כולל העיר סטרומיצה, הגדילה את שטחה ב-25,027 קילומטרים רבועים ואת אוכלוסייתה ב-129,490 תושבים.

## תביעות בלתי מסופקות
בולגריה, שמטרת מלחמתה הייתה כיבוש מקדוניה כולה ובעיקר אוחריד וביטולה והשלטת הגמוניה בולגרית בחבל הבלקן נאלצה להיסתפק ברצועת חוף קצרה יחסית על חוף הים האגאי.

יוון, למרות זכייתה בסלוניקי החשובה ובקוואלה, לא קיבלה את מלוא מבוקשה - בראשית המלחמה העלתה תביעות לשטחים המאוכלסים בשלושה מיליוני יוונים. יוון עמדה גם בפני תביעותיה של איטליה באלבניה ובאיים הדודקאנסיים.

## קישורים חיצוניים

* 

קטגוריה:ממלכת בולגריה
קטגוריה:ממלכת רומניה: אמנות והסכמים
קטגוריה:סרביה: אמנות והסכמים
קטגוריה:מקדוניה הצפונית: היסטוריה
קטגוריה:מונטנגרו: היסטוריה
קטגוריה:יוון: אמנות והסכמים
קטגוריה:יחסי טורקיה–יוון
קטגוריה:האימפריה העות'מאנית: אמנות והסכמים
קטגוריה:אמנות והסכמים במאה ה-20
קטגוריה:יחסי בולגריה–רומניה
הסכם קראיובה

ממוזער|225px|שמאל|חבל ה"קדרילטר" (דרום דוברוג'ה) מופיע בצהוב
**הסכם קראיובה** נחתם ב-7 בספטמבר 1940 בעיר קראיובה, ברומניה, בין בולגריה ובין רומניה.

בהסכם קראיובה, שהוכתב לרומניה על ידי גרמניה הנאצית, הועבר חלק מחבל דוברוג'ה, שכונה ברומניה בשם "הקדרילטר", לשלטון בולגריה. שינוי זה ביטל למעשה את תוצאות הסכם בוקרשט (1913) שנחתם בסיום מלחמת הבלקן השנייה. על פי אותו הסכם בוצעו חילופי אוכלוסייה שמהלכם עברו כ-80,000 רומנים וארומנים מה"קדרילטר" (דרום דוברוג'ה), שהועבר לידי בולגריה, לצפון דוברוג'ה, שנשארה רומנית וכ-65,000 בולגרים ועימם כאלף יהודים עברו מצפון דוברוג'ה אל דרומה והיו לנתינים בולגרים.

קטגוריה:ערכים שבהם תבנית בריטניקה אינה מתאימה
קטגוריה:קצרמר בולגריה
קראיובה
קטגוריה:ממלכת בולגריה
קראיובה
קטגוריה:בולגריה במלחמת העולם השנייה
קראיובה
קטגוריה:מלחמת העולם השנייה: 1940
קטגוריה:גבול בולגריה–רומניה
ריצת 800 מטר

[שמאל|ממוזער|230px|רצות מתכוננות לזינוק חצי גמר ריצת 800 מטר ב[אליפות העולם באתלטיקה 2009 בברלין]]
**ריצת 800 מטר** היא תחרות ריצה באתלטיקה. בתחרות זאת מתחרים ביניהם המשתתפים, מי ייחצה הראשון את קו הסיום של מסלול באורך 800 מטר.

ריצת 800 המטרים היא הקצרה מבין הריצות הבינוניות. ריצת 800 המטר משתרעת על שני סיבובים שלמים באצטדיון (היקף המסלול 400 מטר), בעוד באולמות סגורים הריצה משתרעת על 4 סיבובים שלמים (היקף המסלול 200 מטר).
ריצת 800 דורשת מיומנות גבוהה הן במהירות הספרינט והן בסיבולת פיזית שתספיק לשני סיבובים.

ריצת 800 לגברים נכללה בתוכנית האולימפית בכל האולימפיאדות המודרניות. ריצת 800 לנשים הוכנסה לתוכנית האולימפית לראשונה בשנת 1928 אך הושעתה עד 1960, עקב הזעזוע מהתשישות שחשו המתחרות.

## התפתחות שיא העולם לגברים

* (+) - השיא נקבע במסגרת ריצה ארוכה יותר.
* (י') - יארד, השיא נקבע בריצת 880 יארד שזה 804.68 מטר.

## שיאים
לעיתים קרובות רצי 800 מטר מהירים מספיק כדי להתחרות גם ב-400 מטר שליחים, אך רק ירמילה קרטוכווילובה ואלברטו חואנטורנה הצליחו לזכות בתחרויות בינלאומיות גדולות ב-400 מטר יחד עם ה-800 מטר.
שילוב של 800 מטר יחד עם ריצת 1500 מטר הוא שכיח ביותר.

## עשר הרצות המהירות בכל הזמנים
נכון ל-28 ביוני 2025

## עשרת הרצים המהירים בכל הזמנים
נכון ל-28 ביוני 2025

## האלופות והאלופים האולימפיים בריצת 800 מטר

## האלופות והאלופים העולמיים בריצת 800 מטר

## ראו גם
* ריצת 400 מטר
* ריצת 1500 מטר

## קישורים חיצוניים

קטגוריה:אתלטיקה: ריצות
קטגוריה:ספורט אולימפי
ארצי בן-יעקב

**ארצי בן-יעקב** (6 במאי 1946 – 2 באוקטובר 2025) היה כדורגלן ישראלי ששיחק בקבוצת בית"ר ירושלים, ולאחר פרישתו היה יושב ראש בית"ר תל אביב. הוא נודע בכינויים "הסוס הדוהר", "הטנק הירושלמי" ו"מנוע הטורבו".

## קריירת משחק
בן-יעקב נולד במושבה בנימינה, להורים חברי תנועת החרות. את קריירת הכדורגל החל בקבוצה המקומית, בית"ר בנימינה, ויחד עמו שיחקו בקבוצה שני שחקנים שהפכו שנים מאוחר יותר לפוליטיקאים, אהוד אולמרט וזאב בוים. בזכות כישרונו הבולט, צורף בן-יעקב לנבחרת הנוער של ישראל, ועבר לקבוצת בית"ר נתניה ששיחקה בליגה השנייה, לאחר שהובטח לו קטנוע וספה כמענק.

ב-1968 נפגש עמו יושב ראש בית"ר ירושלים, ראובן ריבלין, ושכנע אותו לעבור לקבוצה, שעלתה בסוף אותה העונה לליגה הראשונה. המאמן ישראל חליבנר היה האחראי לשינוי תפקודו של בן-יעקב מחלוץ מרכזי לקיצוני ימני, תפקיד שאותו מילא בקביעות לאורך הקריירה שלו ככדורגלן. מספר החולצה שלו לאורך שנותיו בקבוצה היה 7.

בן-יעקב שיחק בבית"ר ירושלים בין השנים 1975-1968, במהלכן הבקיע 21 שערים בכל המסגרות.
במהלך שבע השנים הללו הפך ארצי בן-יעקב לסמל ולשחקן אהוד. הוא היה גבה קומה וחסון וכשהיה פורץ באגף ימין היה מושך עמו את התקפת קבוצתו קדימה. למרות שלא הרבה לכבוש שערים, התמחה ביצירת המהלכים שהביאו להבקעת השער ובישל שערים רבים. בן-יעקב פיתח תרגיל הטעיה בעזרת עקב הנעל, בעזרתה היה מסיט את הכדור מצד אחד לשני תוך כדי ריצה, וכך היה מטעה את מגני הקבוצה היריבה.

בשנת 1970 זומן בן-יעקב לסגל נבחרת ישראל שהתכוננה באותה העת למשחקי גביע העולם שהתקיימו באותה השנה במקסיקו. למרבה אכזבתו לא העניק לו המאמן הלאומי, עמנואל שפר, הזדמנויות משחק רבות. לזכותו של ארצי בן-יעקב נזקפו שתי הופעות בודדות במדים הלאומיים, שתיהן במשחקי ידידות. בשנת 1973 מונה עמנואל שפר למאמנה של בית"ר ירושלים, ובן-יעקב היה בין השחקנים שגרמו להדחתו מן התפקיד, אולי כתגובה על אי שיתופו במשחקים שלוש שנים לפני כן.

בעונת 1971/1972 כמעט וזכה בן-יעקב עם קבוצתו באליפות, אך הזוכה בתואר בסופו של דבר הייתה מכבי תל אביב, ובית"ר ירושלים הסתפקה במקום השני. בשנת 1975 העפילה בית"ר ירושלים, לראשונה בתולדותיה, למשחק גמר גביע המדינה. היה זה אחד ממשחקיו האחרונים של בן-יעקב כשחקן, משחק בו הפסידה בית"ר ירושלים לקבוצת הפועל כפר סבא בתוצאה 3-1.
בתום אותה העונה פרש בן-יעקב מקריירת משחק והוא בן 29 בלבד.

בליגה רשם בן-יעקב 179 הופעות במדי בית"ר ירושלים בהן כבש 13 שערים.

## לאחר הפרישה
לאחר פרישתו סיים בן-יעקב תואר בלימודי משפטים, ובהמשך הוסמך כעורך דין. הוא נכנס לתחום הפוליטיקה כחבר מרכז הליכוד, ושימש כיועץ לשר התקשורת, מרדכי צפורי ושירת כשליח בדרום אפריקה. בשנת 1987 החל לכהן כיושב ראש קבוצת הכדורגל של בית"ר תל אביב, ויחד עם המאמן וחברו הטוב יצחק שום הוביל אותה למספר עונות בצמרת הליגה הישראלית. לאחר שפרש מתפקיד זה, התרכז באופן מוחלט בעולם המשפטים.

נפטר ב-2 באוקטובר 2025.

## קישורים חיצוניים

* בן יעקב - הסוס הדוהר", אתר בית"ר.נט
* ארצי בן יעקב - קורות חיים
* 

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:בנימינה-גבעת עדה: ספורטאים
קטגוריה:כדורגלני בית"ר נתניה
קטגוריה:כדורגלני בית"ר ירושלים
קטגוריה:כדורגלני נבחרת ישראל
קטגוריה:עסקני כדורגל ישראלים
קטגוריה:עורכי דין ישראלים
קטגוריה:יועצים פוליטיים ישראלים
קטגוריה:פעילי הליכוד
קטגוריה:ישראלים שנולדו ב-1946
קטגוריה:ישראלים שנפטרו ב-2025
קטגוריה:אישים הקבורים בבית הקברות ירקון
אוניות קודש אתונאיות

ממוזער|דגם של תלת-חתרית (טריארה) יוונית
**אוניות קודש**, על פי רוב טריארות, שימשו באתונה העתיקה לצרכים דתיים, כגון השתתפות בתהלוכות קודש (theoria), שיגור שליחים או השתתפות בתחרויות שיט במהלך חגיגות דתיות. הנודעות ביותר בהן היו "פאראלוס" (Paralus) ו"סאלאמיניה" (Salaminia), אשר שימשו גם כאוניות מלאכות של הממשל האתונאי במאות ה-5 וה-4 לפנה"ס. אונייה מפורסמת אחרת הייתה "דליאס" (Delias), אוניית שלושים (טריאקונטורוס), אשר בה על פי המסורת הפליג תסאוס אל כרתים; האונייה תוקנה פעם אחר פעם ולוחותיה הפגומים הוחלפו על מנת לשמור על כושר השיט שלה ועל זהותה המקורית בעת ובעונה אחת. לאחר הרפורמות של קלייסתנס וחלוקת אזרחי אתונה לעשרה שבטים נקראו עשר אוניות על שם כל אחד משבטים אלה, ואפשר שגם הן נחשבו אוניות קודש.

ה"פאראלוס" וה"סאלאמיניה", ואולי גם אוניות קודש נוספות, שרתו בצי המלחמתי של האתונאים. שני כלי שיט אלה, שהיו מהירים במיוחד, שימשו לסיור ולהעברה מהירה של ידיעות, אך גם השתתפו בקרב כאוניות מן המניין. תוך כדי כך מילאו ה"פאראלוס" וה"סאלאמיניה" גם תפקידים שונים בשירות הממשל: "פאראלוס" ככל הנראה ביצעה לרוב משימות דיפלומטיות, בעוד "סאלאמינה" הובילה הודעות רשמיות מטעם המדינה; המקרה המפורסם ביותר אירע כאשר נשלחה לאסור את אלקיביאדס בעודו מפקד על חיל המשלוח האתונאי בסיציליה. לשתי טריארות אלה היו גם שני גזברים, שנקראו טאמיאי (tamiai).

## ראו גם
* פרדוקס ספינת תסאוס.

## לקריאה נוספת

* Jordan, Borimir. *The Athenian Navy in the Classical Period.* Berkeley, University of California Press, 1975.
* Lewis, David M., "Book Review: The Athenian Navy in the Classical Period by Borimir Jordan". *Classical Philology*, Vol. 73, No. 1, 1978, pp. 70-72

* אריסטו, **[[מדינת האתונאים (אריסטו)|מדינת האתונאים]]**. תרגם מיוונית דוד אשרי, ירושלים, הוצאת הספרים ע"ש י"ל מאגנס, תש"ם (מהדורה שלישית מצולמת).
* תוקידידס, **[[תולדות מלחמת פילופוניס]]**, תרגם מיוונית א' א' הלוי. ירושלים, מוסד ביאליק, תשי"ט.

## הערות שוליים

קטגוריה:אתונה העתיקה
קטגוריה:אוניות
אוניברסיטת לייפציג

**אוניברסיטת לייפציג** (בגרמנית: **Universität Leipzig**) היא אוניברסיטת מחקר ציבורית הממוקמת בעיר לייפציג, במדינת סקסוניה שבגרמניה. היא נוסדה בשנת 1409 ונחשבת לאחת מהעתיקות ומהחשובות באוניברסיטאות אירופה, והשנייה בוותיקותה (לפי שנות קיום רצופות) בגרמניה, אחרי אוניברסיטת היידלברג. מאז הקמתה עוסקת האוניברסיטה בהוראה ובמחקר למעלה מ-600 שנה ברציפות.

האוניברסיטה חברה ב-U15 (אוניברסיטאות בגרמניה) וברשת אוטרכט.

4 זוכי פרס לייבניץ ו-20 זוכי פרס נובל קשורים לאוניברסיטת לייפציג, כולל תאודור מומזן, קרל בוש, ורנר הייזנברג וסוונטה פבו.
מבין בוגרי האוניברסיטה הידועים ניתן למנות את אנגלה מרקל, גוטפריד וילהלם פון לייבניץ, יוהאן וולפגנג פון גתה, לאופולד פון רנקה, פרידריך ניטשה, רוברט שומאן, ריכרד וגנר, טיכו ברהה וגאורגיוס אגריקולה.

## היסטוריה
האוניברסיטה נוסדה ב-2 בדצמבר 1409 על ידי פרידריך הראשון, הנסיך הבוחר מסקסוניה ואחיו ויליאם השני, מרגרייב מייסן, כמוסד ללימודי דת ומדעים, וכללה במקור ארבע פקולטות.

ספריית האוניברסיטה ידועה כ-Bibliotheca Albertina נוסדה ב-1542. היא התחילה מ-1,000 ספרים ו-1,500 כתבי יד שנלקחו ממנזרי העיר. זהו אחד מארבעה המקומות בהם נמצאים דפים מקודקס סינאיטיקוס, כתב היד הנדיר מן המאה ה-4, המכיל את הנוסח הקדום ביותר הידוע של תרגום התנ"ך ליוונית ואת נוסח הברית החדשה. בשנת 1833 ארנסט גוטהלף גרסדורף מונה לספרן ראשי ובכך היה ספרן ראשי ראשון של הספרייה במשרה מלאה. בניין הספרייה והאוסף נפגעו קשה בהפצצות של מלחמת העולם השנייה.

ניתן לומר, כי במאה העשרים שימשה אוניברסיטת לייפציג במידה רבה כשיקוף לחברה הגרמנית.

בתחילת המאה העשרים הייתה אחד מהמקומות הראשונים בהם הונפו דגלים אדומים, במסגרת מהפכת נובמבר.

בשנת 1931 הייתה מהאוניברסיטאות הראשונות בגרמניה בה זכה בבחירות לאגודת הסטודנטים תא הסטודנטים של המפלגה הנאצית, וזאת כשנתיים לפני עליית המפלגה הנאצית לשלטון; ובכך הקדימה את העתיד להתרחש בגרמניה כולה.

בתקופת מלחמת העולם השנייה, הופצצה העיר לייפציג ו-70 אחוזים מבנייני האוניברסיטה נחרבו. מנהיגי "תא הסטודנטים הנציונל-סוציאליסטי" בלייפציג נעצרו עם תבוסת גרמניה על ידי בעלות הברית.

בתחילת שנות החמישים פעלה באוניברסיטת לייפציג התארגנות פוליטית שקראה תיגר על המשטר הדיקטטורי של גרמניה המזרחית ודרשה משטר דמוקרטי וחופשי. מנהיג ההתארגנות, הרברט בלטר, שילם על כך בחייו ונדון למוות על ידי השלטונות בשנת 1953.

בהמשך, בשנים 1953–1991 הוסב שמה על ידי השלטון הקומוניסטי ל**אוניברסיטת קארל מרקס**.
השם "אוניברסיטת לייפציג" הוחזר לאחר איחוד גרמניה.

בשנות התשעים של המאה העשרים החלה בנייתה המחודשת של האוניברסיטה במבנים חדשים ומודרניים.

## ארגון אקדמי
ארבעת הפקולטות המקוריות היו הפקולטה לאמנויות, תאולוגיה, רפואה ומשפטים. החל מנובמבר 2021, האוניברסיטה כוללת 14 פקולטות שבהן מוצעות 153 תוכניות לימוד לתואר ראשון ולתארים מתקדמים:
* הפקולטה לכימיה ומינרלוגיה
* הפקולטה לכלכלה ומדעי הניהול
* הפקולטה לחינוך
* הפקולטה להיסטוריה, אמנויות ולימודי אזור
* הפקולטה למשפטים
* הפקולטה למדעי החיים
* הפקולטה למתמטיקה ומדעי המחשב
* הפקולטה לרפואה
* הפקולטה לפילולוגיה
* הפקולטה לפיזיקה ומדעי כדור הארץ
* הפקולטה למדעי החברה ופילוסופיה
* הפקולטה למדעי הספורט
* הפקולטה לתאולוגיה
* הפקולטה לרפואה וטרינרית

## דירוגים בין־לאומיים
* דירוג שאנגחאי (2024): מקום 201–300
* דירוג QS לאוניברסיטאות (2024): מקום 479

## קישורים חיצוניים

* 

* 

*
לייפציג
לייפציג
לייפציג
מבצע תינוק

[250px|ממוזער|אנדרטה לזכר מבצע "תינוק" ב[יד מרדכי]]
**מבצע תינוק** היה מבצע של צה"ל שנערך בין 17 במאי ו-19 במאי 1948 במסגרת חזית הדרום במלחמת העצמאות. מטרת המבצע הייתה פינוי הילדים והבלתי לוחמים (על פי רוב - נשים) מיישובים עבריים בחזית הדרום שעמדו בפני התקפות אפשריות של חיל המשלוח המצרי.

## רקע
בעקבות החלטת האו"ם בכ"ט בנובמבר 1947 בדבר חלוקת הארץ, פרצו האירועים הראשונים של מלחמת העצמאות. ביישובי הדרום העבריים, שהיו סמוכים ליישובים ערבים, הלכו תקריות הירי ותכפו, דבר שהעמיד בסכנה גם את ילדי היישובים. כבר אז עלתה שאלת פינוי הילדים והבלתי לוחמים. 

מחייבי הפינוי טענו כי האוכלוסייה הבלתי לוחמת לא רק שאינה תורמת מאומה ללחימה, היא אפילו מכבידה על המצב, שכן היא תופסת מרחב בבונקרים המועטים, בשעה שאלו מיועדים בראש ובראשונה לטיפול בנפגעים ולסיוע בלחימה. כמו כן, היה חשש כי אם יהיה צורך לסגת מהיישוב תחת אש האויב, תהפוך נסיגת הבלתי לוחמים למבצע מסוכן ומסובך עד מאוד.

לעומתם, שוללי הפינוי טענו כי אחת ממטרות הלחימה היא שמירה על שגרת החיים ולא רק הגנה על הנקודה. כמו כן, קיים היה חשש כי הפינוי יהיה תחילתו של מסלול שלא ניתן לשער את סופו. משעה שניתן הכשר לפינוי חלק מאוכלוסיית היישוב, הדרך תהיה קצרה לפינוי כל היישוב. היו גם מי שטענו (למשל, נחום שריג, מפקד חטיבת הנגב) שרוח הלחימה של המגינים עלולה להפגע לאחר שיפונו הילדים.

לאחר הכרזת העצמאות של מדינת ישראל ב-14 במאי 1948, ופלישת צבאות ערב הסדירים אל ארץ ישראל, שהחלה מיד עם הכרזת העצמאות, התקבלה החלטה לפנות את הילדים ואת האוכלוסייה הבלתי לוחמת מהיישובים העבריים. "מבצע תינוק" התייחס לפינוי ביישובים בחזית הדרום.

## המבצע
המשימה הוטלה על חטיבת גבעתי. הפעולה החלה בליל ה-17 במאי 1948.
*בליל 17 במאי התבצע פינוי ילדי קיבוץ ניצנים וילדי קיבוץ גברעם.
*בליל 18 במאי התבצע פינוי ילדי קיבוץ נגבה. עם הגעת שיירת הילדים לגבעת ברנר, נשלחה הודעה על כך לנגבה באמצעות יונת דואר.  
*בליל 19 במאי התבצע פינוי ילדי קיבוץ יד מרדכי, ילדי קיבוץ גת, ילדי קיבוץ כפר מנחם וילדי קיבוץ גלאון. 

כל פעולות הפינוי הסתיימו בהצלחה וללא תקריות.

גם לאחר תום המבצע היו פינויים דומים נוספים: בעקבות הפצצות יומיות של חיל האוויר המצרי, פונו ילדי קיבוץ בארות יצחק בתחילה לקיבוץ דורות, ובליל 23 במאי פונו ילדי דורות וילדי היישובים האחרים צפונה לגבעת עלייה שביפו.
[ממוזער|250px|ילדי דורות ליד משוריין מסוג "פרפר". הילדים פונו מקיבוצם במשוריינים אלה לפני ההתקפה המצרית הצפויה ב-[1948]]
### הפינוי מניצנים
בליל 17 במאי 1948, יומיים לאחר ההכרזה על הקמת המדינה, פונו רגלית לבאר טוביה כל הילדים והנשים מהנקודה במסגרת מבצע "תינוק". חברי הקיבוץ התקשו מאוד להיפרד מילדיהם. האלחוטנית מירה בן-ארי ידעה שבעלה אליקים מצפה לבנה דני במקום מבטחים, שבו יוכלו סוף-סוף להיות ביחד. עם זאת, גם ידעה שנוכחותה ליד מכשיר הקשר, במחיצתם של חבריה, חיונית ביותר. היא החליטה להישאר. בפתק, שאותו תחבה לכיס מעילו של בנה, כתבה לבעלה:

מבאר טוביה הוסעו הילדים במשוריינים לגבעת ברנר.

## לקריאה נוספת
* אברהם איילון, **חטיבת גבעתי במלחמת הקוממיות**. הוצאת מערכות, 1958.
* צביקה דרור, **ניצנים - הקיבוץ שנבנה פעמיים**, הוצאת הקיבוץ המאוחד ומשרד הביטחון, 1990.

## קישורים חיצוניים
* מבצע תינוק, פינוי ילדי ניצנים, אתר גדוד 53 של חטיבת גבעתי
* 
* דוד טל, מ'חזית כעורף' ל'חזית כחזית': פינוי אוכלוסייה לא-לוחמת מיישובי ספר במלחמת העצמאות, באתר הפקולטה למדעי הרוח, אוניברסיטת תל אביב, אפריל 2003

## הערות שוליים

תינוק
תינוק
שיא עולם

[ממוזער|250px|[גשר אקשי-קייקיו – שיא עולם בקטגוריית הגשר התלוי הארוך ביותר בעולם החל משנת 1998 ועד היום]]
[ממוזער|250px|התפתחות שיא העולם ב[ריצת מאה מטר גברים]]
**שיא עולם** הוא התוצאה הטובה ביותר (שיא) שהושגה אי־פעם בעולם בתחום מסוים. לרוב הכוונה היא לתחום הספורט, אך ניתן לקבוע שיאי עולם כמעט בכל תחום שהוא בר־מדידה.

**שִׂיאָן** הוא האדם שהשיג את השיא במקצועו. המילונאי ראובן אלקלעי ציין במילונו כי השם **שִׂיאָן** הוא חידוש שלו.

## מונחים
השגת שיא חדש שלא היה קיים בעבר נקראת "**קביעת שיא**". בעברית ובשפות נוספות קביעת שיא חדש, שהוא טוב יותר מהשיא הקודם שנקבע, נקראת "**שבירת שיא**".

בתחום הספורט יש להבדיל בין "**שיא עולם**" (מסומן באותיות **WR** (World Record)), "**[[שיא אולימפי]]**" (מסומן באותיות **OR** (Olympic Record)) ו"**שיא אליפות**" (מסומן באותיות **CR** (Championship Record)). שיא עולם מתייחס לתוצאה הטובה ביותר שהושגה בכל זמן או מקום, שיא אולימפי מתייחס לתוצאה הטובה ביותר שהושגה אי־פעם במהלך אולימפיאדה, ושיא אליפות הוא התוצאה הטובה ביותר שהושגה במהלך אליפות מאותו סוג. במקרה ששיא עולם הושג במהלך אולימפיאדה או אליפות, שני שיאים אלה יהיו שווים.

## רשימות שיאי עולם
* "ספר השיאים של גינס" הוא קובץ מפורסם של שיאי עולם המעודכן תדיר. כותבי הספר מנסים לאמת כמיטב יכולתם את השיאים לפני הכללתם במהדורה הבאה.
* "ספר השיאים הפתוח" הוא אתר אינטרנט חינמי המאגד הן שיאי עולם והן שיאים מקומיים.

## מדינות מרובות שיאים
במלזיה מלאכת שבירת השיאים הפכה למעין ספורט לאומי.
גם בהודו נקבעו ונשברו שיאים רבים; למדינה זו יש אפילו גרסה מקומית של "ספר השיאים של גינס", שנקראת "ספר השיאים של לימקה" על־שם המשקה המוגז לימקה.

## ראו גם
* שיאני עולם בעלי ערך בוויקיפדיה
* שיאי עולם באתלטיקה
* שיאי עולם בשחייה

## קישורים חיצוניים

* שיאי עולם במדעי כדור־הארץ באתר Extreme Science 
* שיאי עולם באתלטיקה באתר הפדרציה הבינלאומית של איגוד האתלטיקה 
* 

## הערות שוליים

*
קטגוריה:פרסים
קטגוריה:מונחים בספורט
קטגוריה:שיאים בספורט
X-28

**X-28** היא סירה מעופפת חד-מושבית המשתייכת לסדרת מטוסי ה-X. המטוס נבנה על ידי ג'ורג' פריירה (George Pereira) שכינה אותו **אוספרי 1** (Osprey I). הוא הונע על ידי מנוע יחיד בעל דחף של 90 כוח סוס עם מדחף דוחף דו-להבי.

ה-Naval Air Development Center של הצי האמריקני רכש אותו לצורך בחינתו כחלק מתוכנית ה-Air Skimmer שנועדה לבחון את השימוש בסירות מעופפות לביצוע משימות פטרול משטרתי בדרום-מזרח אסיה. על-פי דרישות התוכנית, המטוס היה צריך להיות קל משקל, ניתן להטסה בכללי טיסת ראייה (VFR), עולה פחות מ-5,000 דולר אמריקני בייצור סדרתי, וניתן לייצור בדרום-מזרח אסיה ללא צורך בהשקעה רבה במפעלים.

טיסות ניסוי במטוס בוצעו בין ה-12 באוגוסט 1970 עד ה-22 באוקטובר 1971. הטיסות הראו שהמטוס היה נוח להטסה באופן כללי ושביצועיו היו מצוינים. למרות זאת, לבסוף לא נכנס המטוס לייצור סדרתי וה-X-28 היחיד שנבנה מוצג, נכון ל-2021, במוזיאון Air Zoo שבמישיגן.

## קישורים חיצוניים

קטגוריה:מטוסים ניסיוניים אמריקאיים
קימברלי ויאט

**קימברלי ויאט** (באנגלית: **Kimberly Wyatt**; ) היא רקדנית וזמרת אמריקאית, חברה בלהקת הפופ המצליחה הפוסיקט דולז.

## חייה
ויאט נולדה בוורנסבורג, מיזורי, עיירה קטנה ליד העיר קנזס. אביה הוא נהג משאית ואמה נוסעת איתו. לפני שהחלה לרקוד היא ניסתה לשחק טי-בול (בייסבול לגיל צעיר), כדורסל והייתה גם חברה בצופים, אך כולם הסתיימו ללא הצלחה.

ויאט החלה לרקוד בגיל 7. כשהייתה בת 14 היא הרוויחה מלגה ללימודים בבית הספר הנודע ללימוד ריקודי בלט של ג'פרי שבניו יורק ובמרכז ללימודי ריקוד בברודוויי. כשהייתה בת 17 היא סיימה תיכון וטסה ללאס וגאס כדי להיבחן כרקדנית באוניות ובבתי קזינו. היא עבדה כרקדנית על האונייה "אקספלורר אוף דה סיס" של רויאל קריביאן, שהייתה אז האונייה הגדולה ביותר בעולם. עבודתה כרקדנית על אונייה זו אפשרה לה לבקר במרבית דרום אירופה.

בשנת 2001 עברה לגור בלוס אנג'לס כדי לפתח את הקריירה שלה כרקדנית, אף על פי שקיבלה הצעה מ"הובארד סטריט דאנס קומפני" שבשיקגו. בשנת 2003, קימברלי השתתפה בצילומי הווידאו קליפ "Shut up" של הבלאק אייד פיז, והייתה הכוריאוגרפית ורקדנית בצילומי הקליפ "Shut up" מאלבום הסולו הראשון של ניק לאשיי. במהלך צילומי הווידאו, הכוריאוגרפית רובין אנטין, המייסדת של הפוסיקט דולז הציעה לקימברלי להצטרף ללהקה. הכינוי שלה הוא "Punky Doll". כמו שאר חברות הלהקה, היא עובדת שכירה בחברת אינטרסקופ. לאחר שכרמית בכר עזבה את הלהקה, החלה ויאט לשיר את קטעי הסולו שלה.

ב-26 בפברואר 2010, הודיעה ויאט על עזיבתה מהלהקה. ויאט סיפרה כי היא עזבה את הלהקה כיוון שהיו בה קשיים והיא לא הייתה מרוצה שתפקידה בלהקה.
כיום משמשת ויאט כשופטת בתוכנית הריקודים הבריטית "Got to Dance".
ב-2 במאי 2010, הוציאה ויאט את הסינגל "Candy" בשיתוף עם הראפר אגרו סנטוס. השיר משמש כפסקול לסרט "סטריטדאנס".

בנוסף, הוציאה מספר סינגלים מתוך אלבום סולו עתידי שלה.

## קישורים חיצוניים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:זמרות פופ אמריקאיות
קטגוריה:זמרי פופ אמריקאים
קטגוריה:זמרות אמריקאיות
קטגוריה:זמרים אמריקאים
קטגוריה:רקדניות אמריקאיות
קטגוריה:בוגרות תנועת הצופים
קטגוריה:בוגרי תנועת הצופים בארצות הברית
קטגוריה:אמריקאיות שנולדו ב-1982
קטגוריה:אמריקאים שנולדו ב-1982
בוטביניק

**בּוֹטבִיניק** (ברוסית: Ботвинник) הוא שם משפחה.

קטגוריה:שמות משפחה
מילת תפל

**מילת תפל** היא מילה שאינה לקסיקלית, כלומר מילה שאינה קיימת בשפה מסוימת. לדוגמה, המילים "קחיל", "דרט" ו"מנגך" הן מילות תפל בעברית כי יכולות להיות מילים בעברית, אבל אינן.

קריאה וכתיבה של מילות תפל תתבצע דרך המסלול הסב-לקסיקלי מכיוון שמילים אלו אינן מיוצגות בלקסיקון.

מילות תפל שנשמעות כמו מילים לקסיקליות נקראות מילים פסאודו-הומופוניות, המילה "סק" למשל היא פסאודו-הומופון מכיוון שזו מילת תפל שנשמעת כמו המילה הלקסיקלית "שׂק".

באנגלית קיימת הבחנה בין Nonword ("לא־מילה") ל־Pseudoword ("פסאודו־מילה"). Nonword היא מילת תפל שאינה מצייתת לחוקי השפה. Pseudoword, לעומת זאת, היא מילת תפל שאינה קיימת בשפה אך כן מצייתת לחוקיה.

## השימוש במילות תפל
### מילות תפל בהוראה
במילות תפל משתמשים בהוראת קריאה על מנת לוודא כי התלמידים קוראים את המילה המוצגת בפניהם באמצעות פענוח פונולוגי תקין ולא על ידי ניחוש, משום שבמטלה מסוג זה לא ניתן לפצות על ידי שימוש בהקשר וידע עולם, כפי שניתן לעשות עבור פיענוח של מילים אמיתיות בתוך טקסט בעל משמעות.

### מילות תפל ככלי אבחוני
מילות תפל יכולת לסייע באבחון דידקטי לצורך איתור קשיי קריאה, כתיבה או קשיים פונולוגיים.
* קריאה – קריאת מילות תפל מתבצעת דרך המסלול הסב-לקסיקלי, כלומר באמצעות המרה מגרפמה לפונמה. סוגים שונים של דיסלקסיה ישפיעו על יכולת קריאת מילות התפל באופן שונה. בדיסלקסית שטח, למשל, לא יהיה קושי בקריאת מילות תפל. לעומת זאת, בדיסלקסיה פונולוגית ובדיסלקסית עומק יהיה קושי רב בקריאת מילים אלו. הבחנות אלו מסייעות בזיהוי סוגים שונים של דיסלקסיות.
* כתיבה – כתיבת מילות תפל מתבצעת דרך המסלול הסב-לקסיקלי באמצעות המרה פונמית-גרפמית. סוגים מסוימים של דיסגרפיה יכולים להוביל לביצוע שונה בכתיבת מילות תפל. בדיסגרפיית שטח, למשל, לא יהיה קושי בכתיבת מילות תפל, בעוד שבדיסגרפיה פונולוגית, דיסגרפיית עומק ודיסגרפיית באפר צפויים קשיים ביכולת לכתוב מילים אלו.
* פונולוגיה – באבחון יכולות פונולוגיות ישנן מטלות שונות של חזרה ושיפוט שכוללות מילות תפל. פגיעה ביכולת הפונולוגית יכולה להצביע על לקות למידה כגון דיסלקסיה או על לקות שפה.

## קישורים חיצוניים

קטגוריה:בלשנות
קטגוריה:כתב
קטגוריה:לקויות למידה
קטגוריה:ג'יבריש
תחום הערכה דיסקרטית

במתמטיקה, ובמיוחד באלגברה מופשטת, **תחום הערכה דיסקרטית** (באנגלית **discrete valuation ring**, או **DVR**) הוא תחום שלמות המהווה חוג שלמים של הערכה דיסקרטית כלשהי של שדה (ראו להלן). 

מבין החוגים המרכזיים בתורת המספרים האלגברית, האריתמטיקה של תחומי הערכה דיסקרטית היא הפשוטה ביותר: בכל חוג כזה יש איבר ראשוני יחיד p, וכל איבר שקול (עד כדי הפיכים) לחזקה של p; לכן כל אידיאל של החוג הוא מהצורה \langle p^n \rangle. כל מיקום של חוג דדקינד באידיאל ראשוני הוא תחום הערכה דיסקרטית. לדוגמה, \mathbb{Z}_{\langle 3 \rangle} = \{\frac{a}{b} : a,b \in \mathbb{Z}, 3\!\not | b\} הוא תחום הערכה דיסקרטית (השייך להערכה ה-3-אדית של הרציונליים).

את תחומי ההערכה הדיסקרטיים אפשר לאפיין בדרכים רבות. להלן כמה הגדרות שקולות, הקובעות מתי תחום שלמות R הוא תחום הערכה דיסקרטית.
# *<math>R</math>* הוא תחום ראשי מקומי (שאינו שדה).
# *<math>R</math>* הוא חוג דדקינד מקומי (שאינו שדה).
# *<math>R</math>* הוא חוג מקומי נתרי עם ממד קרול חיובי, שהאידיאל המקסימלי שלו ראשי.
# *<math>R</math>* הוא תחום פריקות יחידה בעל איבר אי פריק יחיד (עד כדי כפל באיברים הפיכים).
# קיימת הערכה דיסקרטית v על שדה השברים K של *<math>R</math>* כך ש-R הוא חוג השברים R=\{x\in K:v(x)\ge 0\}. החוג קובע את ההערכה באופן יחיד (עד כדי כפל בקבוע).
# *<math>R</math>* הוא תחום הערכה שחבורת ההערכה שלו היא המספרים השלמים ביחס לפעולת החיבור.

## תחומי הערכה בדידה שלמים

ההערכה מגדירה על החוג R טופולוגיה מטרית, והוא עשוי להיות שלם ביחס אליה. לכל תחום הערכה בדידה יש השלמה, שהיא תחום הערכה בדידה שלם. לדוגמה, ההשלמה של \mathbb{Z}_{\langle 3 \rangle} היא חוג השלמים ה-3-אדיים \mathbb{Z}_3.

לכל שדה ממאפיין חיובי p יש חוג הערכה דיסקרטית שלם לא מסועף יחיד ששדה השאריות שלו הוא F. כל חוג מקומי (קומוטטיבי) ארטיני ראשי הוא מנה של תחום הערכה דיסקרטית שלם. 

יהי P אידיאל ראשוני של תחום דדקינד R. אזי אפשר להגדיר את ההערכה הבאה: v(x) = \max\{ n | x \in P^n \} ו-v(0)=\infty. לדוגמה, קל לראות שההערכה ה-p-אדית מתקבלת בצורה זו כאשר p\mathbb{Z}_p הוא האידיאל המקסימלי P בחוג המספרים ה-p-אדיים. הערכה זו מאפשרת להגדיר ערך מוחלט p-אדי |x|_p = p^{-v(x)} על שדה המספרים ה-p-אדיים.

## מודולים מעל תחום הערכה בדידה

ה**דרגה** של מודול M מעל תחום שלמות מוגדרת בתור המספר n המינימלי כך שכל תת-מודול נוצר סופית נוצר על ידי n איברים. אם M חסר פיתול, זהו המספר המקסימלי של איברים בלתי תלויים. כל מודול מדרגה 1 הוא אי-פריד.

לתחום הערכה בדידה יש רק שני מודולים חסרי פיתול מדרגה 1: החוג עצמו, ושדה השברים שלו.

התכונות הבאות של תחום ראשי שקולות זו לזו: 
# החוג הוא תחום הערכה בדידה שלם. 
# כל מודול נוצר מנייתית מדרגה 2 הוא פריד.
# כל מודול נוצר מנייתית הוא סכום ישר של מודולים מדרגה 1.
# כל מודול אי-פריד נוצר מנייתית הוא מדרגה 1. 

מעל תחום הערכה בדידה שלם, חוג האנדומורפיזמים של מודול M מקיים את הגרסה הבאה של משפט סקולם-נתר, במקרה ש-M מודול מפותל, או חסר פיתול, או בעל מחובר ישר איזומורפי ל-R: כל אוטומורפיזם של החוג \operatorname{End}(M) המקבע את המרכז, הוא פנימי 

קטגוריה:תורת החוגים
קטגוריה:תחומי שלמות
גאיוס אסיניוס פוליו

**גאיוס אסיניוס פוליו** (בלטינית: **Gaius Asinius Pollio**; 76 לפנה"ס – 4 לספירה) היה מדינאי והיסטוריון רומאי.

## תולדות חייו
פוליו נולד ברומא, לפי הנומן שלו ייתכן שהיה צאצא של המצביא האיטלקי הריוס אסיניוס שנלחם כנגד רומא בעת מלחמת בעלות הברית בשנת 91 לפנה"ס.

פוליו התחיל את הקריירה המדינית שלו בשנת 54 לפנה"ס כתומך הסיעה האופטימאטית, הוא תבע לדין את גאיוס קאטו בעוון מעשים בלתי חוקיים שהוא ביצע בזמן כהונתו כטריבון הפלבס בשנת 56 לפנה"ס ושנועדו לעזור לפומפיוס וקראסוס להיבחר לקונסולים, בסופו של דבר התביעה נכשלה בשל חבריו החזקים של קאטו.

למרות תמיכתו המוקדמת של פוליו באופטימאטים במלחמת האזרחים בין יוליוס קיסר לפומפיוס הוא בחר לתמוך בקיסר. קיסר שלח את פוליו יחד עם גאיוס סקריבוניוס קוריו לאפריקה להילחם בתומכיו של פומפיוס, הם הצליחו להביס את פובליוס אטיוס וארוס באוטיקה, הם הובסו בקרב כנגד המלך יובה הראשון באופן מוחלט כשקוריו נהרג ופוליו הצליח לסגת בקושי רב לאוטיקה עם קומץ חיילים. בקרב פארסאלוס פוליו שירת כלגאטוס בצבאו של קיסר.

לאחר רציחתו של קיסר בשנת 44 לפנה"ס פוליו בחר לתת את תמיכתו למרקוס אנטוניוס, כשהוקם הטריומווירט השני והפרובינקיות הרומאיות חולקו בין חבריה אנטוניוס קיבל שליטה על גאליה ומינה את פוליו למושל גאליה קיסאלפינה.

בעקבות הניצחון על רוצחיו של קיסר בקרב פיליפי לוקיוס אנטוניוס ופולביה אנטוניה, אחיו ואשתו של מרקוס אנטוניוס התחילו לפעול כנגד אוקטביוס בניסיון לבסס את משפחתם כשליטים היחידים ברומא על ידי ניסיון לשבש את הקצאת הקרקעות לווטרנים של צבא אוקטביוס. הניסיון שלהם נכשל והם נדחקו לפרוסיה (בימינו פרוג'ה שבאיטליה) שם כוחותיו של אוקטביוס הטילו עליהם מצור, פוליו ופובליוס ונטידיוס בסוס ניסו להעביר להם סייעו אולם דרכם נחסמה על ידי מרקוס ויפסניוס אגריפס וקווינטוס סלבידינוס רופוס שהצליחו לדחוק אותם לפולגיניום (כיום פוליגנו שבאיטליה) ושם הטילו עליהם מצור. עם כניעתו של לוקיוס, אנטוניוס פוליו ושאר מצביאיו של אנטוניוס נטשו את צבאותיהם והתפזרו לכל עבר.

לאחר תבוסתו של אנטוניוס פוליו פתח במשא ומתן בשנת 40 לפנה"ס עם גאיוס קילניוס מאיקנס שהיה נציגו של אוקטביוס, השיחות הוכתרו בהצלחה והביאו לחתימתו של הסכם ברונדיסיום שביסס את השלום בין אנטוניוס לאוקטביוס. באותה שנה פוליו כיהן כקונסול.

לאחר סיום כהונתו פוליו נשלח לאזור הבלקן על ידי אנטוניוס, שם הוא נלחם כנגד השבטים המקומיים והביסם בשנת 38 לפנה"ס, מסיבה כל שהיא יחסיו עם אנטוניוס הועכרו ומכיוון שלא רצה להעביר את תמיכתו לאוקטביוס פוליו פרש מן החיים הציבוריים.

פוליו בילה את שארית חייו כאזרח פרטי. למרות פרישתו מן החיים הציבוריים הוא המשיך להפגין את זלזולו באוגוסטוס.
יוסף בן מתתיהו מספר כי פוליו היה "אחד מאלה ששקדו מאוד לזכות בידידותו של הורדוס", מלך יהודה, ושביתו ברומא שימש אכסניה לבניו, אלכסנדר ואריסטובולוס.

פוליו נפטר בשנת 4 לספירה. הוא חיבר ספר על ההיסטוריה של רומא משנת 60 לפנה"ס ועד קרב פיליפי. הספר לא השתמר, אך שימש כמקור לכתביהם של פלוטרכוס ואפיאנוס, וגם סטראבון נסמך עליו. ככל הנראה נקט פוליו בגישה ביקורתית כלפי משטר הפרינקפס ואוגוסטוס.

## קישורים חיצוניים

* 

## הערות שוליים

קטגוריה:רומאים בתקופת הרפובליקה
קטגוריה:היסטוריונים מן העת העתיקה
קטגוריה:אישים שחיו במאה ה-1 לפנה"ס
קטגוריה:נפטרים ב-4
PBS (ביוכימיה)

**פוספט באפר סליין** או **Phosphate buffered saline** (ראשי תיבות: **PBS**) הוא תמיסת באפר המשמשת בביוכימיה. התמיסה מכילה יוני נתרן כלורי (מלח שולחן), נתרן פוספט, ואשלגן פוספט. הבאפר שומר על רמת pH פיזיולוגית (7.4) והריכוז היוני דומה לזה הקיים ברקמת יונקים (תמיסה איזוטונית).

## שימושים
ל-PBS שימושים רבים בביולוגיה תאית ובביוכימיה בזכות אי רעילותו לתאים והעובדה כי אינו משנה את מבנה החלבונים המומסים בו. 

בין השימושים הנפוצים: 
* המסה ודילול של מולקולות ביולוגיות תוך שמירה מבנם המרחבי. המבנה המרחבי של חלבונים נשמר בזכות הצטברותם של יונים בשכבה דקה (פילם) מסביב לחלבון. PBS משמש למהילת נוגדנים בבדיקות חלבונים שונות כגון ELISA או תספיג חלבון.
* ניקוי תאים הגדלים בתרבית רקמה.
* ניקוי תאים מנוזלים ביולוגים (כגון דם).
* הפרדת תאים (לאחר הוספת EDTA).
* ריקוע (רפרנס) בבדיקות חלבונים שונות (PBS נחשב לתמיסה בה ריכוז 0 של חלבון).

## הכנה וריכוזים

על מנת להכין 10 ליטרים PBS מרוכז פי 10 (PBSX10) יש להמיס ב-8 ליטר מים נקיים מיונים:
* 800 גרם NaCl ריכוז: 1.37M
* 20 גרם KCl ריכוז: 26.8mM
* 144 גרם Na2HPO4 ריכוז: 78.1mM
* 24 גרם KH2PO4 ריכוז: 14.7mM
לאחר התמוססות המלחים השונים יש להשלים את נפח המים ל-10 ליטר. חומציות התמיסה המרוכזת היא 6.8 אך לאחר דילול ל-PBSX1 רמת החומציות עולה ל-7.4.
## קישורים חיצוניים

קטגוריה:ביוכימיה
PBS
יאן פסקל טורטלייה

**יאן פסקל טורטלייה** (בצרפתית: **Yan Pascal Tortelier**; נולד ב-19 באפריל 1947) הוא מנצח וכנר צרפתי בעל שם בינלאומי, בנו של הצ'לן פול טורטלייה.

## קורות חייו
טורטלייה נולד בפריז, הוא ניצח על הפילהרמונית של ה-BBC במנצ'סטר, כיהן כמנצח הראשי של תזמורת זאת והקליט עמה. 

בנוסף, הוא זכה לשבחים גם על הקלטה של מוזיקה צרפתית עם הצ'לן ג'וליאן לויד ובר, הקלטה זו כללה את הקונצ'רטי לצ'לו של סן-סאנס והונגר לחברת יוניברסל קלאסיקס. 

בשנים 2005 עד 2008 כיהן טורטלייה כמנצח אורח ראשי של תזמורת פיטסבורג, פנסילבניה, ארצות הברית.

משנת 2008 הוא מנצח אורח ראשי של התזמורת הסימפונית של מדינת סאו פאולו בברזיל.

כיום טורטלייה הוא גם מנצח אורח ראשי של "תזמורת הנוער הלאומית של בריטניה" ובין השנים 2015 - 2020 הוא שימש כמנצח הראשי של התזמורת הסימפונית של איסלנד.

## קישורים חיצוניים


* Biography at the NYOGB website


קטגוריה:מנצחים צרפתים
קטגוריה:כנרים צרפתים
טורטלייה
קטגוריה:צרפתים שנולדו ב-1947
ירח דבש

[ממוזער|שמאל|250px|שמשת מכונית עם הכיתוב (ב[אנגלית) "זה עתה נישאו". נהוג בתרבויות רבות לקשט את מכוניתם של הזוג הטרי שלעיתים גם משמשת כדרך להצהיר את נישואיהם בדרכם לירח הדבש.]]
**יֶרַח דְבַשׁ** (באנגלית: **Honeymoon**) הוא פרק זמן קצר (ימים אחדים או שבועות מעטים) לאחר טקס הנישואים, אותו נוהגים בני הזוג לחגוג בנסיעה לאתר מרוחק, לרוב כזה הנחשב מיוחד ורומנטי, כדי שיוכלו לבלות באינטימיות.

## מקור הביטוי
בעבר היה מנהג לפיו נהגו לספק לבני הזוג הנישאים אספקה של תמד (שיכר דבש) לחודשיים על מנת להבטיח את פוריות נישואיהם - ומכאן הביטוי "ירח דבש" (מצרפתית: lune de miel).

הביטוי "**ירח דבש**" בא לציין את המתיקות המאפיינת את תחילת הנישואים, מתיקות המשולה למתיקות של דבש. במקור, המונח שימש לשלילה, כרמיזה לכך שלאחר תקופה קצרה, המתיקות צפויה לפוג. בימינו, נעשה שימוש בביטוי במשמעות חיובית, המתקשרת בעיקר לנופש רומנטי שנהוג לערוך זמן קצר לאחר הנישואים. יֶרַח הוא שם נרדף לחודש, ולכן תקופה זו קרויה ירח דבש. עם זאת, לפי מילון אוקספורד, מקור הביטוי אינו קשור לחודש אלא ליָרֵחַ: האהבה בין בני הזוג הושוותה לירח, שמיד לאחר מילואו הוא מאפיל.

בהשאלה משמש הביטוי ירח דבש גם לתיאור יחסים חדשים בתחומים שונים. בעברית ישראלית הביטוי "זה לא ירח דבש" מתאר מצב שאין לצפות כי יהיה נעים.

## היסטוריה
ממוזער|שמאל|250px|חופשה בפולינזיה - דוגמה ליעד פופולרי לירח דבש.
"**Honeymoon**" (במקור: Hony moone) באנגלית - שהמונח "**ירח דבש**" הוא תרגומו בעברית, מתועד כבר משנת 1540, אולם נחשב לעתיק יותר.

בתרבות המערבית, המסורת בה נשואים טריים נוסעים לחופשה ביחד החלה בתחילת המאה ה-19 בבריטניה. הרעיון הגיע מחוגי העשירון העליון בהודו, בשעה שזאת הייתה תחת הקולוניאליזם הבריטי.
זוגות מהשכבות העליוניות באוכלוסייה יצאו ל"מסע הכלה", כאשר לעיתים הם מלווים על ידי חברים ומשפחה, זאת על מנת לבקר קרובים שלא יכלו להגיע לחתונה. מבריטניה המנהג התפשט לשאר אירופה משנות 1820 ואילך.

ירח הדבש המודרני הפך לכלל עולמי כאחד המקרים הראשונים של תיירות המונית מודרנית. כאשר היעדים הפופולריים היו הריביירה הצרפתית וערים באיטליה, כדוגמת רומא, ורונה וונציה, וערים בעיקר לחופי הים התיכון.
לרוב הנשואים הטריים החלו בנופש בליל הנישואים כשהזוג עוזב מיד לאחר החתונה ברכבת או אוניה. אולם במאה ה-21 מרבית הזוגות עוזבים 1–3 ימים לאחר החתונה, זאת בשל אילוצים וסדרי עדיפויות המחייבים לסדר את עלויות החתונה וכל מה שנדרש מסביב, לבקר אורחים ולצאת בראש שקט לחופשה הרומנטית.

## "ירח דבש" ביהדות

המונח תורגם מלועזית, כך שלפי היהדות אין ירח דבש במתכונתו הנהוגה בדתות אחרות, אומנם לפי ספר דברים, לאחר הנישואים מחויב הבעל לקחת חופשה בת שנה, בה הוא משוחרר מהשתתפות במלחמה, זאת על מנת שיוכל לשמח את האישה שאותה נשא. בנוסף, עוד בתקופת יעקב אבינו נהוג היה שהנושא אישה לוקח חופשה בת שבוע על-מנת להכיר ולהיות עם אשתו לבד ובלבד. כך שלמעשה ניתן לראות זאת כמעין מקבילה יהודית לירח הדבש.




## ראו גם
*אירוסין
*נישואים
*חתונה

## קישורים חיצוניים

## הערות שוליים

קטגוריה:מנהגי נישואים
קטגוריה:ביטויים
אולריך פון האסל

שמאל|ממוזער|220px|אולריך פון האסל בעת משפטו, יולי 1944
**אולריך פון האסל** (12 בנובמבר 1881 – 8 בספטמבר 1944) היה דיפלומט גרמני, חבר בקבוצת ההתנגדות הגרמנית לשלטון הנאצי ואדולף היטלר במלחמת העולם השנייה. הוצא להורג לאחר כישלון קשר ה-20 ביולי.

## תולדות חייו

פון האסל נולד באנקלם, גרמניה, ב-1881. למד משפטים וכלכלה במספר אוניברסיטאות. בין השנים 1903 ו-1909, שהה בצ'ינגדאו (קולוניה גרמנית בסין) ובלונדון. ב-1909 החל לעבוד כשמאי במשרד החוץ הגרמני. ב-1911 נשא לאישה את בתו של האדמירל אלפרד פון טירפיץ ולזוג נולדו ארבעה ילדים. בשנה זו הוא גם מונה לקונסול משנה בג'נובה.

במלחמת העולם הראשונה נפצע פון האסל בחזהו בקרב הראשון על המארן (8 בספטמבר 1914). מאוחר יותר שימש עוזרו ויועצו של חותנו, שהיה מפקד הצי הגרמני הקיסרי (ולימים אף כתב את הביוגרפיה שלו). לאחר סיום המלחמה הצטרף פון האסל למפלגת העם הגרמני הלאומית. במהלך השנים הבאות שימש בתפקידים שונים במשרד החוץ הגרמני בשגרירויות ברומא, ברצלונה, קופנהגן ובלגרד. ב-1932 מונה פון האסל לשגריר גרמניה באיטליה.
ב-1933 הצטרף פון האסל למפלגה הנאצית, אך התנגד להסכם אנטי-קומינטרן - ברית בין גרמניה הנאצית, יפן ואיטליה, והעדיף הצטרפות לברית עם מדינות מערב אירופיות. ב-1938, בעקבות פרשת בלומברג-פריטש ומינויים של אנשים נאמנים להיטלר בתפקידי מפתח, הוחזר פון האסל לגרמניה אך לא סולק מהשירות הדיפלומטי. לאחר פרוץ מלחמת העולם השנייה והפלישה לפולין שימש פון האסל כראש משלחת, שנועדה להרגיע את מדינות צפון אירופה שחששו מפלישה גרמנית אליהם.

## קשר ה-20 ביולי

במהלך ארגון הקשר נגד היטלר שימש פון האסל כגורם מקשר בין קבוצות האופוזיציה השמרניות שהתרכזו סביב קרל פרידריך גרדלר ולודוויג בק וקבוצת ההתנגדות שכונתה חוג קרייזאו. פון האסל ניצל את תפקידו בקונגרס הכלכלי המרכז אירופי כדי לדון יחד עם פקידים שותפים לקשר על עתיד גרמניה לאחר הצלחת ההפיכה. הוא עצמו היה מיועד למלא את תפקיד שר החוץ בממשלת המעבר הגרמנית. לאחר 1943 כבר לא היה פון האסל בגרעין המרכזי של ארגון הקשר, ואף לא היה מעורב בניסיון ההתנקשות של קלאוס שנק פון שטאופנברג בחיי היטלר.

ב-29 ביולי 1944, לאחר כישלון ההפיכה, נעצר פון האסל על ידי הגסטפו בשל מעורבותו בניסיון ההפיכה. ב-8 בספטמבר באותה שנה, לאחר שנשפט במשפט בזק בן יומיים ב'בית הדין העממי' (הפולקסגריכט) בראשות רולנד פרייזלר, נידון פון האסל למוות והוצא להורג בתליה על מיתרי פסנתר באותו יום בכלא פלצנזה בברלין, לבקשת היטלר הוצאתו להורג צולמה ונשלחה אליו.

## ראו גם
* ההתנגדות הגרמנית לנאציזם
* מבצע ולקיריה
* קלאוס שנק פון שטאופנברג
* מאורת הזאב
* הנינג פון טרסקו
* מבצע ואלקירי (סרט)

## לקריאה נוספת
* דני אורבך, **[[ואלקירי - ההתנגדות הגרמנית להיטלר (ספר)|ואלקירי - ההתנגדות הגרמנית להיטלר]]**, הוצאת ידיעות אחרונות, 2009.
* קונסטנטין פיצגיבון, **20 ביולי - הקשר נגד היטלר**, הוצאת מערכות.
* 


* Peter Hoffmann, **History of the German Resistance**.
* Michael Balfour, **Withstanding Hitler in Germany**.
* Joachim Fest, **Plotting Hitler's Death**.
* Fabian von Schlabrendorff, **The Secret War against Hitler**.
* Hans B. Gisevius, **To the Bitter End**.


## קישורים חיצוניים

* 

קטגוריה:קושרי קשר ה-20 ביולי
קטגוריה:מתנגדים לנאצים שהוצאו להורג
קטגוריה:שגרירי גרמניה באיטליה
קטגוריה:אנשי צבא גרמנים במלחמת העולם הראשונה
קטגוריה:שגרירי גרמניה
קטגוריה:גרמנים שנולדו ב-1881
קטגוריה:גרמנים שנפטרו ב-1944
כריסטיאן צימרמן

**כריסטיאן צימרמן** (בפולנית: **Krystian Zimerman**; נולד ב-5 בדצמבר 1956) הוא פסנתרן ומנצח פולני. נחשב לאחד הפסנתרנים הוירטואוזים של זמננו. החל משנת 1996 הוא חי ומלמד בשווייץ.

## ביוגרפיה
צימרמן נולד בזאבז'ה שבפולין כבנו של מריאן צימרמן, מהנדס, בצעירותו כדורגלן. הדוד מצד האב היה הנריק צימרמן, שנודע כמגן מפורסם של קבוצת הכדורגל "גורניק זאבז'ה". כריסטיאן צימרמן קיבל בילדותו את שיעורי המוזיקה הראשונים מאביו שהיה פסנתרן חובב. מאוחר יותר הוא למד בבית ספר מקומי למוזיקה, ואחרי שזכה בפרסים ראשונים בתחרויות לפסנתר עברה המשפחה לשכונת ברינוב בקטוביצה כדי לרשום את בנה בקונסרבטוריון שם, הוא אקדמיית קרול שימנובסקי למוזיקה. בקונסרבטוריון הוא היה תלמידו של אנדז'יי יאסינסקי.

הקריירה של צימרמן עלתה על דרך המלך בשנת 1975, כאשר זכה בתחרות הבינלאומית ע"ש שופן לפסנתר בוורשה. הוא ניגן עם הפילהרמונית של ברלין בניצוח הרברט פון קאראיין בשנת 1976. באותה שנה השתלם אצל ארתור רובינשטיין. הופעתו הראשונה בארצות הברית הייתה עם הפילהרמונית של ניו יורק ב-1979. הוא מרבה בסיורי קונצרטים ובהקלטות. מאז 1996 הוא מלמד פסנתר באקדמיה למוזיקה בבזל, שווייץ.

צימרמן נודע ביותר בפרשנויותיו למוזיקה רומנטית, אבל הוא מבצע גם מגוון רחב של יצירות קלאסיות ואף מעודד ביצועי מוזיקה בת זמננו. לדוגמה, ויטולד לוטוסלבסקי כתב את הקונצ'רטו שלו לפסנתר בשביל צימרמן, שאף הקליט אותו בהמשך. בין הקלטותיו המוכרות ביותר הקונצ'רטי לפסנתר של גריג ושומאן בניצוח קאראיין; הקונצ'רטי של ברהמס עם ליאונרד ברנשטיין, הקונצ'רטי לפסנתר של שופן, פעם בניצוח ג'וליני ובהקלטה מאוחרת יותר בניצוחו הוא מן הפסנתר; הקונצ'רטי לפסנתר של בטהובן בניצוח ברנשטיין; הקונצ'רטי הראשון והשני של רחמנינוב; הקונצ'רטי לפסנתר של ליסט עם סייג'י אוזאווה, ויצירות סולו לפסנתר מאת שופן, ליסט, דביסי ושוברט. ב-2006 הקליט צימרמן את הקונצ'רטו לפסנתר מס' 1 של ברהמס עם הפילהרמונית של ברלין בניצוח סיימון ראטל (DG 477 5413; Limited Edition DG 477 6021).
בשנת 2015 לרגל התחרות הבינלאומית שופן בוורשה הקים צימרמן את הפרס כריסטיאן צימרמן לביצוע הטוב ביותר לסונטות של שופן.
תחביב חשוב של האמן הוא בניית פסנתרים.

צימרמן נודע במזגו הסוער ובמודעותו הפוליטית. באפריל 2009 בעת קונצרט בלוס אנג'לס הודיע כי יפסיק לנגן בארצות הברית במחאה על החלטת הנשיא ברק אובמה להמשיך במדיניותו של ג'ורג' בוש הבן ולהציב טילים אמריקאים על שטח פולין, באומרו לקהל . יש הסבורים כי האמן כעס גם על חיזוק אמצעי הבידוק הביטחוני בשדות התעופה של ארצות הברית אחרי מספטמבר 2001, כשפסנתר ה"סטיינוויי" שהביא איתו ניזוק קשות בעת בדיקתו בגלל ריח דבק חשוד.
בהזדמנויות שונות הביע האמן בפני הקהל מחאות נגד הסחר בסרטוני וידאו בלתי חוקיים ונגד הסחר בנשק של שווייץ.
ב-2013 הוא הפסיק קונצרט עם הפילהרמונית של אסן ברגע שהבחין בצופה שהקליט את הקונצרט.
ב-2015 הוציא צימרמן לאור את יצירותיו לפסנתר של הפסנתרן בן ארצו, ניצול גטו ורשה, ולדיסלב שפילמן.

### חייו הפרטיים
צימרמן חי עם אשתו, הכנרת מריה דריגיילו ושני ילדיהם - קלאודיה ורישארד - בבינינגן, על יד בזל בשווייץ.

## פרסים ואותות כבוד
* תחרות הפסנתר הבינלאומית על שם פרדריק שופן, וורשה, 1975, (פרס ראשון)
* פרס זונינג, דנמרק, 1994
* דוקטור לשם כבוד של האוניברסיטה למוזיקה ע"ש פרדריק שופן בוורשה, אוקטובר 2015

## קישורים חיצוניים
* 


* Krystian Zimerman discography
*  Krystian Zimerman fansite


## הערות שוליים

קטגוריה:פסנתרנים פולנים
קטגוריה:זוכי פרס לאוני סונינג למוזיקה
קטגוריה:פולנים שנולדו ב-1956
קטגוריה:זוכי פרס פרמיום אימפריאלה למוזיקה
טידורה

**טידורה** (אינדונזית: **Tidore**) הוא אי בקבוצת איי מאלוקו במזרח אינדונזיה, השוכן מערבית לאי הגדול יותר הלמהרה. קצהו הדרומי מורכב מחרוט אפר (סוג של הר געש) המתנשא לגובה של 1,730 מטרים מעל גובה פני הים. בצפון האי ניתן למצוא קלדרה, הנקראת סאבאלה, שבתוכה ניתן למצוא שני חרוטים געשיים קטנים. ביערות חי קוסקוס כחול-עין, יונק כיס קטן שאנדמי לאי זה ולאי טרנאטה השכן.בתקופה הקדם-קולוניאלית, הייתה סולטנות טידורה מרכז פוליטי וכלכלי חשוב באזור, ויריבה מרה של סולטנות טרנאטה השכנה, הנמצאת מצפונה.

## היסטוריה
סולטאני טידורה שלטו על רוב החלק הדרומי של האלמאהרה, ובפרקי זמן מסוימים שלטו גם בבורו, אמבון וברוב האיים הקרובים לפפואה. טידורה כרתה ברית חלשה עם ספרד במאה ה-16, וספרד הקימה על האי מספר מבצרים. למרות אי האמון הדדי בין הטידורים והספרדים, הייתה נוכחותם של הספרדים עבור אנשי טידורה גורם מסייע בהתנגדותם לפלישות של אויביהם מטרנאטה, כמו גם ניסיונות ההשתלטות של ההולנדים שהקימו בסיס על טרנאטה.

ככל שהעוצמה הספרדית באזור התפוגגה לפני נסיגתם המלאה ממנו ב-1663, טידורה הפכה לאחת הסולטנויות העצמאיות ביותר באזור, והתנגדה לשלטון הישיר של חברת הודו המזרחית ההולנדית. דבר זה בלט במיוחד בתקופת שלטונו של הסולטאן סאיפודין (1657 – 1689), כאשר חצר הסולטאן ניצלה את התשלום ההולנדי עבור התבלינים על מנת לחזק את הקשרים המסורתיים עם תושבי הפריפריה של האי. כתוצאה מכך, הסולטאן זכה לכבוד בקרב אוכלוסיות רבות באי, וכמעט לא היה זקוק לסיוע צבאי הולנדי כדי לשמור על שלטונו, כפי שנעשה בטרנאטה.

טידורה נשארה סולטנות עצמאית, אך עם מעורבות הולנדית, עד לשלהי המאה ה-18. בדומה לטרנאטה, טידורה אפשרה לתוכנית ביעור התבלינים ההולנדית להמשיך בשטחה. תוכנית זאת, שנועדה לחזק את המונופול ההולנדי על סחר התבלינים באמצעות הגבלת ייצורם למספר מצומצם של מקומות, החלישה מאוד את טידורה ופגעה בשליטתה על השטחים ההיקפיים שלה.

## מקורות

* Andaya, Leonard Y. 1993. *The world of Maluku: eastern Indonesia in the early modern period*. Honolulu: University of Hawaii Press. .
* Smithsonian Institution Global Volcanism Program: Tidore


## קישורים חיצוניים

* 
* 

## הערות שוליים

קטגוריה:איי מאלוקו
The Corrs Unplugged

**(The Corrs Unplugged)** (**הקורס אונפלאגד**) הוא אלבום של הלהקה האירית הקורס, שיצא ב-1999. האלבום היה חלק מסדרת אונפלאגד של MTV. הוא הופץ במדינות רבות אבל לא בארצות הברית.

האלבום הוקלט בהופעה חיה ב-5 באוקטובר 1999 לפני קהל באולפני ארדמור, במחוז ויקלוו, אירלנד.

## רשימת הרצועות בדיסק
# "Only When I Sleep" (הקורס, לייבר, פטרסון, שאנקס) – 4:38
# "What Can I Do?" (הקורס) – 4:36
# "Radio" (הקורס) – 4:51
# "Toss the Feathers" [מסורתי] – 3:14
# "Runaway" (הקורס) – 4:36
# "Forgiven Not Forgotten" (הקורס) – 5:22
# "At Your Side" (הקורס) – 4:33
# "Little Wing" (הנדריקס) – 4:41
# "No Frontiers" (מאקארת'י) – 4:28
# "Queen of Hollywood" (באלארד, הקורס, דבילר, הוסיין) – 4:44
# "Old Town (This Boy Is Cracking Up)" (Bain, לינוט) – 3:09
# "(Lough) Erin Shore" [מסורתי] – 4:25
# "So Young" (הקורס) – 4:53
# "Everybody Hurts" (ברי, באק, מילס, סטייפ) – 5:45
#* שיר בונוס – on German issue release
# "At Your Side" [גרסת רמיקס] (הקורס) – 4:22
#* שיר בונוס – on some releases
# "Dreams" [רצועת בונוס] (ניקס) -

### הלהקה
* אנדראה קור – זמרת ראשית, חלילית אירית
* קרולין קור – תופים, תוף מרים, בוראן, פסנתר, שירה
* שרון קור – כינור, שירה
* ג'ים קור – גיטרה, פסנתר, שירה

### מוזיקאים אורחים
* אנת'וני דרנן – גיטרות
* קית' דאפי ( – גיטרת בס
* The Irish Film Orchestra – כלים נוספים

### טכני
* מהנדסים – טים מרטין וטים סאמרהייז

## פרטי הפצה
* 1999, בלגיה, אירלנד, שוודיה, אטלנטיק 7567-80986-2, תאריך הפצה 12 בנובמבר 1999, CD
* 1999, אירופה, קנדה, בריטניה, אטלנטיק 7567-80986-2, תאריך הפצה 15 בנובמבר 1999, CD
* 1999, סינגפור, אטלנטיק 7567-80986-2/4, תאריך הפצה 12 בנובמבר 1999, CD (עם שיר בונוס) 
* 1999, אוסטרליה, אטלנטיק 7567-80992-2, תאריך הפצה 29 בנובמבר 1999, CD (עם שיר בונוס "Dreams")
* 1999, יפן, וורנר AMCY-7120, תאריך הפצה 25 בנובמבר 1999, CD (עם דיסק בונוס "Dreams")
* 1999, מקסיקו, אטלנטיק CS 809862-8, תאריך הפצה 3 בדצמבר 1999, CD (עם דיסק בונוס "Dreams")
* 2000, גרמניה, אטלנטיק 0756-792890-2, תאריך הפצה 28 בפברואר 2000, CD (הוצאה מחדש עם שיר בונוס שונה)
* 2001, טייואן, וורנר 7567-80986-2, תאריך הפצה ? ? 2001, CD (עם דיסק בונוס "Rainy Day")
* 2003, אוסטרליה, וורנר 7567-93277-2, תאריך הפצה ? ? 2003, CD (אלבום כפול עם *[[The Best of The Corrs]]*)



ההופעה הופצה על CD, DVD, וקלטות וידאו. הדיסק הציג שירים בסדר שונה מהסדר שניגנו אותם בהופעה, ה DVD וקלטת הווידאו שומרים על הסדר הנכון של השירים. גם ה DVD וקלטת הווידאו ברובם לא נערכו, לעומת הדיסק שערך כמעט את כל הדיבורים בין השירים.

## רשימת הרצועות בסדר הנכון
# "Only When I Sleep"
# "What Can I Do"
# "Radio"
# "Toss The Feathers"
# "Everybody Hurts"
# "Dreams"
# "Runaway"
# "Forgiven Not Forgotten"
# "At Your Side"
# "Little Wing"
# "No Frontiers"
# "Queen Of Hollywood"
# "Old Town (This Boy Is Cracking Up)"
# "(Lough) Erin Shore"
# "So Young"

## שונות

* בשתי התיבות האחרונות של "Runaway" קרולין קור טועה בתו, וגורמת להבעות מופתעות מאנדראה ושרון. ג'ים אומר לאחר מכן: "ג'ז...זה נוגן במפתח F משוגע"

## קישורים חיצוניים

קטגוריה:אלבומי וידאו מ-1999
קטגוריה:MTV Unplugged
קטגוריה:אלבומי הופעה באנגלית
קטגוריה:אלבומי וידאו באנגלית
מפלגת המולדת

**מפלגת המולדת** (טורקית **Anavatan Partisi, ANAP**) היא מפלגה בטורקיה שהוקמה בשנת 1983 על ידי טורגוט אזאל (Turgut Özal) לאחר ההפיכה הצבאית השלישית במדינה. מפלגת המולדת היא מפלגת ימין-מרכז התומכת בכלכלה חופשית ובחופש יחסי לגילויים דתיים בציבור (לבוש, כיסוי ראש וכדומה). 

בבחירות שהתקיימו ב-6 בנובמבר 1983, והיו הבחירות הראשונות לאחר ההפיכה והשלטון הצבאיים במדינה, ניצחה המפלגה והשיגה 45.14% מהקולות. אזאל היה לראש ממשלת טורקיה ועמד בראשן של שתי ממשלות רוב, עד שמונה ב-9 בנובמבר 1989 לנשיא טורקיה השמיני. את מקומו של אזאל תפסו ילדרם אקבולוט (Yıldırım Akbulut) ומסוט ילמז אחריו, וגם הם עמדו בראשן של ממשלות רוב עד 1991. במהלך שלטונה של מפלגת המולדת הונהגו בטורקיה רפורמות כלכליות שמטרתן הייתה להביאה למצב של כלכלת שוק, תוך צמצום ההתערבות הממשלתית בכלכלה ועידוד יוזמה פרטית. בשנת 1987 הגישה טורקיה את בקשתה להצטרף לקהילה האירופית, אך נסוגה מכוונתה זו משהחליטה כי התנאים שהציבה לה הקהילה אינם עולים בקנה אחד עם אינטרס המדינה. 

ב-20 בנובמבר 1991, לאחר שממשלתו של ילמז החזיקה מעמד 5 חודשים בלבד, הפסידה המפלגה את השלטון למפלגת הדרך הנכונה (Doğru Yol Partisi) בהנהגתו של סוליימאן דמירל. במהלך המחצית הראשונה של שנות התשעים החלה המפלגה מאבדת מכוחה, ומדיניותה הליברלית הכלכלית כמו גם תמיכתה בצירוף לקהילה האירופית הביאה לירידה בתמיכה בה בקרב אוכלוסייה מסורתית. ילמז שב לכהן כראש הממשלה רק ב-6 במרץ 1996, כאשר עמד בראשה של ממשלת קואליציה עם מפלגת הדרך הנכונה, אך לא לזמן רב. שלושה וחצי חודשים לאחר מכן קמה לראשונה בתולדות המדינה ממשלה ברשות מפלגה בעלת מצע מוסלמי, ונג'מטין ארבקן (Necmettin Erbakan) ראש מפלגת הרווחה (Refah Partisi) היה לראש הממשלה. שלטונה של מפלגת הרווחה היה קצר מועד, וב-1997 התחוללה ה"מהפכה הפוסט-מודרנית" (Post-modern darbe), כשהצבא הביא בהתבטאויותיו להתפטרותו של ארבקן. דבר זה פתח בפני ילמז את ההזדמנות להקים את הממשלה השלישית בראשותו, וזו החזיקה מעמד מה-30 ביוני 1997 עד ה-11 בינואר 1999. 

בבחירות שנערכו ב-1999 ספגה המפלגה תבוסה וזכתה ב-13.22% מסך הקולות, שתורגמו ל-86 מושבים באספה הלאומית הגדולה של טורקיה. בבחירות הבאות, בשנת 2002, לא עברה המפלגה את אחוז החסימה, ולא זכתה ייצוג באספה הלאומית. לקראת בחירות 2007 הוכרז כי המפלגה תתאחד עם מפלגת הדרך הנכונה, אך הדבר לא יצא לבסוף אל הפועל, וגם בבחירות שנערכו ב-22 ביולי 2007 המפלגה לא הצליחה לחצות את אחוז החסימה.

## קישורים חיצוניים
* 

קטגוריה:ערכים שבהם תבנית בריטניקה אינה מתאימה
קטגוריה:טורקיה: מפלגות
קטגוריה:מפלגות דתיות
קטגוריה:טורקיה: מפלגות שמרניות
קטגוריה:מפלגות שהוקמו ב-1983
שרון קור

**שרון הלגה קור** (באנגלית: **Sharon Helga Corr**; נולדה ב-24 במרץ 1970 בדאנדוק, אירלנד) היא מוזיקאית וחברה בלהקת הפופ רוק האירית הקורס. היא מנגנת בכינור ושרה ליווי.

## קריירה
קור החלה ללמוד לנגן בכינור בגיל 6, לאחר שאחותה, קרולין קור, לא התעניינה בכלי. היא ניגנה בתזמורת והיא מוכשרת ללמד נגינה בכינור. ילדי משפחת קור קיבלו MBE של כבוד ב-2005 מהמלכה אליזבת השנייה, כהוקרה על כישרונם המוזיקלי וכן על עבודת הצדקה שגייסה כסף עבור בית החולים פרימן בניוקסטל, וקורבנות של הפצצת האומג וצדקות אחרות.

ביולי 2001, התחתנה קור עם גאוין בוננאר - פרקליט בלפסטי. הם נפגשו כששרון הצטלמה לקליפ של השיר Runaway של הקורס, הסינגל הראשון שלהם. בנם הראשון, קאת'אל רוברט ג'ררד בונאר, נולד ב-31 במרץ 2006. בתם השנייה, פלורי ג'ין אליזבת' בונאר נולדה ב-16 ביולי 2007.

שרון קור כתבה את הסינגלים Runaway, Radio, Long Night ו-Goodbye שעזרו ללהקה להתפרסם בתעשיית המוזיקה.

## קישורים חיצוניים

* 

* האתר הרשמי של הקורס

## הערות שוליים

קטגוריה:איריות שנולדו ב-1970
קטגוריה:מוזיקאים אירים
קטגוריה:חברים במסדר האימפריה הבריטית
קטגוריה:כנריות
תקליטי 143

**תקליטי 143** (באנגלית: **143 Records**) היא חברת בת אמריקאית של תקליטי אטלנטיק, ובראשה המייסד והמפיק דייוויד פוסטר. החברה מוציאה תקליטי פולק ורוק.

המספרים 1-4-3 מבוססים על מספר האותיות במילים "I Love You".

## אמנים ראשיים
* מייקל בובלה
* הקורס
* ג'וש גרובן
* רני אולסטיד

## קישורים חיצוניים
* 

קטגוריה:חברות תקליטים
קטגוריה:חברות תקליטים של וורנר